FI Euroopan unionin virallinen lehti CE 78/10

(2004/C 78 E/0010)

KIRJALLINEN KYSYMYS E-3675/02

esittäjä(t): Cristiana Muscardini (UEN) komissiolle

(18. joulukuuta 2002)

Aihe: Eurooppa ja palestiinalaisten terrorismi

Israelilaisiin siviileihin kohdistuvat järkyttävät terrori-iskut jatkuvat edelleen säännölliseen tahtiin. Ainoastaan terroristien toimintatavat vaihtelevat. Toisinaan itsemurhaiskuja tehdään esimerkiksi linja-autoihin, pizzerioihin tai yökerhoihin, kun taas joskus terroristit saattavat ammuskella silmittömästi, tai toisinaan ihmisten koteihin kibbutzeilla tunkeutuvat hyökkääjät saattavat esimerkiksi surmata naisen tämän kahden lapsen silmien edessä. Terroriteot ovat jatkuvasti uhkana, ja terroristit kylvävät kauhua erilaisilla iskuilla. Aina silloin tällöin joku yksittäinen poliitikko, sitoutumaton älymystön edustaja tai harvoissa tapauksissa jokin sanomalehti saattaa tuomita väkivaltaiset teot ja todeta, että ne ovat vastalause vuoropuhelun käynnistämiselle ja osa veristä taistelua Lähi-idän ainoaa demokratiaa vastaan. Euroopan unioni on pysynyt vaiti, mikä osoittaa sen olevan kyvytön toimimaan tasapainon löytämiseksi Lähi-itään ja alueen tulevaisuuden ratkaisemiseksi. Koska Euroopan unioni ei kykene siihen, niin on selvää, että vain muut vaikutusvaltaiset toimijat pystyvät edistämään Lähi-idän tilanteen ratkaisemista.

Katsooko komissio, että tasapuolisuuden nimissä edellä mainitut järkyttävät teot on tuomittava ja on korostettava, etteivät ne edistä rauhan aikaansaamista? Koska Euroopan unioni rahoittaa palestiinalaishallintoa, katsooko komissio olevan tarpeen painostaa sitä voimakkaasti tuomitsemaan julkisesti terroriteot ja vaatia sitä toimimaan aktiivisesti hirvittävien terroritekojen lopettamiseksi? Katsooko komissio olevan Euroopan unionin edun mukaista parantaa sen välittäjän roolin uskottavuutta rauhan aikaansaamiseksi Lähi-itään ja Israelin demokratian turvaamiseksi?

Chris Pattenin komission puolesta antama vastaus

(23. tammikuuta 2003)

Komissio on tuominnut hyvin selvästi kaikki väkivaltaisuudet ja terroriteot, jotka ovat johtaneet traagiseen ihmishenkien menetykseen sekä israelilaisten että palestiinalaisten keskuudessa.

Terroritekojen ja väkivaltaisuuksien osalta unioni on korostanut palestiinalaishallinnon vastuuta terrorismin torjunnassa ja jatkaa palestiinalaishallinnon painostamista, jotta se tekisi kaikkensa terrorismin ja aseellisen kansannousun lopettamiseksi, rikollisten saattamiseksi oikeuteen ja terroristiverkostojen purkamiseksi, koska se on lain ja järjestyksen ylläpidosta Palestiinan alueella vastaava elin. Unioni tuomitsi 20. joulukuuta 2002 yhdessä kansainväliseen kvartettiin kuuluvien yhteistyökumppaneidensa kanssa palestiinalaisten äärijärjestöjen tekemät raa'at terrori-iskut. Kansainvälinen kvartetti on kehottanut arabivaltioita lopettamaan julkisen ja yksityisen rahoituksen sekä kaikenlaisen muun tuen ryhmille, jotka tukevat väkivaltaa ja terroria tai turvautuvat niihin.

Samanaikaisesti on käynnissä ponnisteluja tulitauon aikaansaamiseksi, tavoitteena lopettaa kaikenlaiset terroriteot israelilaisia vastaan kaikkialla. Näiden kauhistuttavien hyökkäysten lopettamiseksi on todellakin hyödynnettävä kaikkia mahdollisia neuvottelukanavia.

Kuten Eurooppa-neuvosto on julistanut moneen otteeseen, rauhanomainen ratkaisu Lähi-idän konfliktiin edellyttää, että tunnustetaan täysin Israelin oikeus elää rauhassa ja turvassa kansainvälisesti tunnustettujen rajojen sisällä ja että luodaan elinkelpoinen, itsenäinen ja demokraattinen Palestiinan valtio ja päätetään palestiinalaisalueiden miehitys.